**Tök Jó Hét Fesztivál – 2022.10.01-10.09.**

**Szakmai beszámoló**

A Tök Jó Hét rendezvénysorozata harmadszor került megrendezésre Martonvásáron 2022. október 1. és október 9. között. Az immár hagyománnyá váló eseménysorozat újdonsága volt, hogy az Óriástökmérő verseny immár nemzetközi mérőpont is volt, a mérési hely és eredmények felkerültek a GPC világranglistára. Az idei nyilvános, országosan meghirdetett, elsősorban a családokat megcélzó eseménysorozatra ismét nagy volt az érdeklődés, összességében több mint 5000 fő vett részt.

A Hét széles szervezői együttműködéssel jött létre, megrendezésében összefogott a Fito Horm Országos Óriástökmérő Verseny szervezőgárdája, az Országos Óriásnövénytermesztő Klub, Martonvásár Önkormányzata, a Martonvásár Városi Közszolgáltató Nonprofit Kft - MartonKult, a Martonvásári Kulturális Egyesület, az Agroverzum, és a helyi Macska Panzió és Étterem.

A hét eseménysorozatának alapját az Országos Óriástökmérő Verseny döntőjéhez, eredményhirdetéséhez kapcsolódó installáció-kiállítás adta, amelynek meglátogatása egy kellemes sétára adott lehetőséget a Brunszvik-kertben. A tíz nap alatt e programot a MartonKult munkatársai által szervezett közönségszavazás színesítette, és a gyerekkorosztály számára szervezett képkeresős játék egészítette ki, ennek állomásai a kertben voltak elszórtan, a játéklap leadása apró jutalommal járt.

A BBK rendezvényudvarán a két hétvégén termelői piac és kézműves vásár várta a látogatókat, egy nap műemlék körhinta is szórakoztatta a kicsiket, másik alkalommal pedig tökös finomságok kóstolóját és közösségi kenyérsütést tartottunk itt. Október 9-én Országos Verklis Találkozót tartottunk 9 verklis részvételével, akik az ország minden tájáról érkeztek és muzsikájukkal szórakoztatták a fesztivál látogatóit. Aznap került sor egy verklis ismeretterjesztő előadásra is Mednyánszky Miklós helyi verkliművész előadásában.

A Tök Jó Héten lehetett megtekinteni a Folyton-Folt Csoport kiállítását a BBK kiállítótermében, valamint a „Muzsikáló-hangcsináló szerszámok” elnevezésű kiállítást az Óvodamúzeumban. Az első hétvégén a Zene világnapjához kapcsolódóan minikoncertek voltak a BBK rendezvényudvaron, továbbá Oldtimer járműveket is megcsodálhattak a látogatók.

Mind a két hétvégén volt kézműves foglalkozás tökfaragással, őszi díszkészítéssel, gyerekfoglalkozás és gyermekeknek szóló előadások (gólyalábas utcaszínház, meseelőadás) is. Az eseménysorozat aktív részeként volt pöttöm torna, alakformáló torna és Hatha jóga is. A programot színesítette egy handpan előadás, zenélt Mága Ernő és zenekara, bemutatót tartott a DDC és koncertet adott a Los Andinos együttes.

A 2022-ben is sikerrel megrendezett Tök Jó Hetére alapozva a szervezők a rendezvénysorozat jövő évi közös megrendezését tervezik.